નર્મદા કેનાલ પાસે પહોંચી મલયે ચારે તરફ નજર કરી કોઈ છે કે નહીં તેની ખાતરી કરી લીધી. કેનાલમાં ધસમસતું પાણી વહી રહ્યું હતું. મલય પાણીનું ઊંડાણ માપતો હોય તે રીતે પાણીને જોઈ રહ્યો હતો. હવે, મોડું કરવું યોગ્ય નથી એમ માની મલય કેનાલની પાળી પર ચડ્યો. પાણી સામે નજર કરીને મલયે આકાશમાં એક નજર દોડાવી, અને જાણે ‘હું આવું છું’ તેમ કહેતો હોય તેમ સારિકા અને પાથેયને યાદ કર્યાં. છલાંગ લગાવવા જતો હતો ત્યાં બાળકના રડવાનો અવાજ સંભળાયો. તરત જ મલય નીચે ઊતરી ગયો. કોઈ આવ્યું હશે એમ માની કેનાલથી દૂર જતો રહ્યો. રડવાના અવાજ પરથી બાળક નવજાત હશે તેવું તેને લાગ્યું. મલયે આમતેમ નજર ફેરવી પણ કોઈ દેખાતું નહોતું. થોડી વાર એમ જ તે ત્યાં ઊભો રહ્યો. બાળકના રડવાનો અવાજ હજુ પણ ચાલુ હતો. તેનાથી રહેવાયું નહીં એટલે તે અવાજની દિશામાં આગળ વધ્યો. થોડે દૂર કેનાલની પાસેની ઝાડી જેવી અવાવરું જગ્યામાં તેને નવજાત મળ્યું. બાળકને જોઈ મલય થોડો મૂંઝાયો પછી તરત તેણે બાળકને લઈ લીધું અને તેનું નિરીક્ષણ કર્યું. બાળક માંડ બે-ત્રણ દિવસનું હશે. રડી રડીને બાળક લાલ થઈ ગયું હતું. મલયે બાળકને લઈને જ ‘કોઈ છે…? આ બાળક કોનું છે…?’ એવી બૂમ પાડી. કોઈ જવાબ ન મળતાં કોઈ આ બાળકને રઝળતું મૂકી ગયું હોવાનું મલય સમજી ગયો. તેને બાળકની દયા આવી ગઈ. તેણે વિચાર્યું કે ‘હું મરવા માટે કારણો શોધું છું અને આ નાનકડો જીવ જીવવા માટે મરણિયા પ્રયાસ કરે છે.’ તેણે બાળકને છાતીસરસું ચાંપી દીધું. થોડી જ વારમાં બાળક શાંત થઈ ગયું. આત્મહત્યા કરવા આવ્યો હતો એ મલય ભૂલી ગયો હતો. થોડી વાર પછી તેને યાદ આવ્યું, પરંતુ હવે તેણે વિચાર બદલી નાખ્યો હતો. બાળકને જીવાડવા માટે મલય તત્પર હતો. તેના હૃદયમાં બાળક માટે લાગણી જન્મી ચૂકી હતી. તેણે બાળકને જીવાડવા માટે પોતે જીવવાનું નક્કી કરી લીધું. તે મનોમન બોલ્યો, ‘મારા દીકરાનું નામ મેં પાથેય રાખ્યું હતું. પાથેય એ કર્ણનું બીજું નામ છે. કુંતિ માતાએ કર્ણને જે રીતે છોડી દીધો હતો તેમ આ બાળકને પણ તેની માતાએ તરછોડી દીધું છે. હવે, હું આ ‘પાથેય’ને જીવાડીશ. તેનું પાલન કરીશે. નોકરી તો કાલે મળી જશે.’ મલયે બાળકને ફરી છાતીમાં સમાવી લીધું પછી આકાશ સામ જોયું. સારિકા અને મલય તેના આ નિર્ણયથી ખુશ હોય એવું તેને લાગ્યું. તેણે સૌપ્રથમ બાળકને ડોક્ટર પાસે લઈ જવાનું નક્કી કર્યું. મલય ખૂબ ખુશ હતો. જાણે પાથેય પાછો આવી ગયો હોય તેમ તેને લાગતું હતું. થોડે દૂર ચાલ્યો ત્યાં મેઇન રોડ આવી ગયો. રોડની સામેની બાજુએ રિક્ષા ઊભી હતી. મલય બાળકને લઈને રોડ ક્રોસ કરી રહ્યો હતો. તેનું ધ્યાન બાળકમાં હતું. તે બાળકને રમાડતો રમાડતો રોડની વચ્ચે પહોંચ્યો, એટલામાં એક ટ્રક ધસમસતી આવી અને…